## Odluka o proglašenju Zakona o upravljanju ustanovama u kulturi

### NN 50/1995 (21.7.1995.), Odluka o proglašenju Zakona o upravljanju ustanovama u kulturi

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O UPRAVLJANJU USTANOVAMA U KULTURI

Proglašavam Zakon o upravljanju ustanovama u kulturi, koji je donio
Zastupnički dom Sabora Republike Hrvatske na sjednici 4. srpnja 1995.

Broj: 01-95-1274/1

Zagreb, 10. srpnja 1995.

Predsjednik Republike Hrvatske

**dr. Franjo Tuđman, v. r.**

---

## ZAKON

### O UPRAVLJANJU USTANOVAMA U KULTURI

Članak 1.

Javnim ustanovama u kulturi upravljaju upravna vijeća, ako posebnim
zakonom nije drukčije određeno.

Upravno vijeće Nacionalne i sveučilišne knjižnice u Zagrebu ima devet
članova od kojih po tri imenuju ministar kulture i ministar znanosti i
tehnologije, a tri biraju stručni djelatnici ustanove.

Upravna vijeća javnih ustanova u kulturi kojih je osnivač ili vlasnik
Republika Hrvatska imaju sedam članova, od kojih četiri imenuje ministar
kulture, a tri biraju stručni djelatnici ustanove, odnosno umjetničko osoblje
kazališta, iz svojih redova, ako posebnim zakonom nije drukčije određeno.

Upravna vijeća javnih ustanova kojima su osnivači ili vlasnici županije,
odnosno Grad Zagreb, gradovi i općine, imaju od tri do pet članova, od
kojih većinu imenuju predstavnička tijela osnivača ili vlasnika iz reda
uglednih kulturnih i umjetničkih djelatnika, a ostale članove iz svojih
redova biraju stručni djelatnici tih ustanova, odnosno umjetničko osoblje
kazališta.

Upravna vijeća nacionalnih kazališta imaju sedam članova od kojih tri
člana imenuje predstavničko tijelo osnivača ili vlasnika kazališta iz reda
uglednih kazališnih umjetnika i djelatnika, jednog ministar kulture, a
po jednog člana iz svojih redova bira umjetničko osoblje opere, drame i
baleta.

Članak 2.

Mandat članova upravnih vijeća javnih ustanova u kulturi traje četiri
godine.

Mandat članova upravnih vijeća kazališta što ih bira umjetničko osoblje
tih ustanova traje dvije godine.

Članak 3.

Iznimno od odredbe članka 1. stavka 1. ovoga Zakona javnim ustanovama
u kulturi koje broje do pet zaposlenih, upravlja ravnatelj.

Ravnatelja iz stavka 1. ovoga članka imenuje predstavničko tijelo osnivača
ili vlasnika na temelju javnog natječaja i uz naknadnu potvrdu ministra
kulture.Javni natječaj raspisuje natječajno povjerenstvo od tri člana u
koje jednog imenuje ravnatelj ustanove iz reda stručnih djelatnika ustanove,
a dva člana osnivač ili vlasnik ustanove.

Članak 4.

Način izbora članova upravnih vijeća iz reda stručnih, odnosno umjetničkih
djelatnika ustanova u kulturi, način donošenja odluka upravnih vijeća,
broj članova upravnih vijeća javnih ustanova iz članka 1. stavka 3. ovoga
Zakona te druga pitanja u svezi s radom upravnih vijeća uređuju se aktom
o osnivanju ili statutom ustanove.

Članak 5.

Ravnatelje javnih ustanova u kulturi kojima je osnivač ili vlasnik Republika
Hrvatska imenuje i razrješava ministar kulture, ako zakonom nije drukčije
određeno.Ravnatelje javnih ustanova u kulturi kojih su osnivači ili vlasnici
županije, odnosno Grad Zagreb, gradovi ili općine, imenuju i razrješavaju
predstavnička tijela osnivača na prijedlog upravnih vijeća ustanova i po
pribavljenom mišljenju stručnog osoblja tih ustanova, a uz naknadnu potvrdu
ministra kulture.

Ako ministar kulture ne potvrdi akt o imenovanju ravnatelja i ne dostavi
ga predstavničkom tijelu osnivača u roku od dva mjeseca računajući od dana
dostave toga akta ministru, smatrat će se da je data potvrda na akt o imenovanju
ravnatelja.

Javni natječaj za imenovanje ravnatelja raspisuje i provodi upravno
vijeće ustanove.

Članak 6.

Ravnatelji javnih ustanova u kulturi imenuju se na temelju javnog natječaja
koji se objavljuje u dnevnom tisku, osim ako drugim zakonom nije određeno
da se objavljuje i u "Narodnim novinama".

Članak 7.

Ravnatelja Nacionalne i sveučilišne knjižnice u Zagrebu imenuje i razrješava
Vlada Republike Hrvatske na prijedlog ministra kulture i ministra znanosti
i tehnologije.

Članak 8.

Intendanta Hrvatskog narodnog kazališta u Zagrebu imenuje i razrješava
Vlada Republike Hrvatske na prijedlog ministra kulture.

Intendanta nacionalnog kazališta imenuje i razrješava ministar kulture
na prijedlog predstavničkoga tijela grada, odnosno županije koja je osnivač
ili vlasnik kazališta.

Članak 9.

Za ravnatelja javnih ustanova u kulturi mogu se imenovati osobe koje
imaju visoku stručnu spremu, položen stručni ispit, ako je propisan za
obavljanje djelatnosti ustanove, koje se odlikuju stručnim, radnim i organizacijskim
sposobnostima te ispunjavaju ostale uvjete određene posebnim zakonom, aktom
o osnivanju ustanove ili njezinim statutom.

Članak 10.

Javne glazbene ustanove imaju i glavnog dirigenta, koji je umjetnički
voditelj ustanove.

Glavni dirigent javne glazbene ustanove kojoj je osnivač ili vlasnik
Republika Hrvatska imenuje se i razrješava na način predviđen člankom 5.
stavkom 1. ovoga Zakona.

Glavnog dirigenta javne glazbene ustanove kojoj je osnivač ili vlasnik
županija, odnosno Grad Zagreb, grad ili općina imenuje na prijedlog umjetničkog
osoblja ustanove predstavničko tijelo osnivača ili vlasnika ustanove na
temelju javnog natječaja, što ga raspisuje i provodi upravno vijeće ustanove,
a uz naknadnu potvrdu ministra kulture.

Zadaće i ovlasti glavnog dirigenta pobliže se utvrđuju aktom o osnivanju
ustanove ili njezinim statutom.

Za glavnog dirigenta javne glazbene ustanove može se imenovati osoba
koja je završila glazbenu akademiju, koja ima najmanje pet gadina rada
kao dirigent i koja ja nastupala kao dirigent s istaknutim domaćim i inozemnim
glazbenim tijelima.

Članak 11.

U javnim ustanovama u kulturi osniva se stručno vijeće kada je to predviđeno
statutom ustanove, odnosno aktom o njezinu osnivanju.

Stručno vijeće čine stručni djelatnici ustanove.

Statutom odnosno aktom o osnivanju pobliže se utvrđuje sastav i način
osnivanja stručnog vijeća te broj njegovih članova.

Članak 12.

Nadzor nad zakonitošću rada i općih akata javne ustanove u kulturi obavlja
županijski ured za prosvjetu, kulturu, informiranje, šport i tehničku kulturu,
odnosno Gradski sekretarijat za obrazovanje, kulturu i znanost Grada Zagreba,
na čijem području ustanova ima sjedište.

Ako ured, odnosno sekretarijat, iz stavka 1. ovoga članka smatra da
je statut ili opći akt ustanove u suprotnosti s Ustavom, zakonom ili drugim
propisom, zatražit će od ustanove da ga promijeni. Ako ustanova u roku
od mjesec dana od dana dostavljenog joj traženja da statut ili opći akt
promijeni, ne izvrši zatražene promjene, ured, odnosno sekretarijat, iz
stavka 1. ovoga članka obustavit će statut ili opći akt od izvršenja i
u roku od osam dana od dana obustave predložiti Ministarstvu kulture da
prijeporni akt poništi ili ukine.

Protiv rješenja Ministarstva kulture kojim se poništava ili ukida statut
ili opći akt ustanova ima pravo pokrenuti upravni spor pred Upravnim sudom
Republike Hrvatske.

Članak 13.

Javna ustanova u kulturi može promijeniti djelatnost samo uz suglasnost
osnivača ili vlasnika i Ministarstva kulture.

Članak 14.

Osnivač ili vlasnik javne ustanove u kulturi može donijeti odluku o
statusnim promjenama i prestanku rada ustanove samo uz prethodnu suglasnost
Ministarstva kulture.

Članak 15.

Vijeće za knjižnice Hrvatske ima predsjednika i deset članova.

Predsjednika i dva člana imenuje Sabor Republike Hrvatske.

Tri člana imenuje Hrvatsko bibliotekarsko društvo.

Dva člana imenuje ministar kulture.

Po jednog člana imenuju:

- ministar znanosti i tehnologije,

- Nacionalna i sveučilišna knjižnica u Zagrebu, te

- Rektorski zbor visokih učilišta Republike Hrvatske.

Predsjednik i članovi Vijeća za knjižnice Hrvatske imenuju se na četiri
godine.

Članak 16.

Muzejsko vijeće Hrvatske ima predsjednika i četrnaest članova.

Predsjednika i tri člana imenuje Sabor Republike Hrvatske. Po četiri
člana imenuju:

- Hrvatsko muzejsko društvo i

- Rektorski zbor visokih učilišta Republike Hrvatske.

Dva člana imenuje ministar kulture.

Jednog člana imenuje Državna uprava za zaštitu kulture i prirodne baštine.

Predsjednik i članovi Muzejskoga vijeća Hrvatske imenuju se na četiri
godine.

Članak 17.

Stupanjem na snagu ovoga Zakona prestaju važiti odredbe članka 6., 7.
i 9. Zakona o "Muzejsko-galerijskom centru" ("Narodne novine",
br. 32/87.), odredbe članka 23., 25. i stavka 1., 26. stavka 1. i 27. stavka
1. Zakona o kazalištima (" Narodne novine", br. 61/91.) i odredba
članka 33. stavka 1. točke 2. Zakona o određivanju poslova iz samoupravnog
djelokruga jedinica lokalne samouprave i uprave ("Narodne novine",
br. 75/93.).

Članak 18.

Stupanjem na snagu ovoga Zakona prestaje važiti Zakon o upravljanju
ustanovama u kulturi i zaštiti spomenika kulture ("Narodne novine",
br. 96/93.).

Odredbe ovoga Zakona ne primjenjuju se na javne ustanove čija je djelatnost
u djelokrugu Državne uprave za zaštitu kulturne i prirodne baštine.

Članak 19.

Ovaj Zakon stupa na snagu osmoga dana od dana objave u "Narodnim
novinama".

Klasa:612-01/95-01/01

Zagreb, 4. srpnja 1995.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r.**

Odluka, NN 50/1995-1021
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)